Diari Oficial de la Generalitat Valenciana


Sumari del DOGV 3475, del 16-04-1999 (1999/3304)

ORDRE de 30 de març 1999, de la Conselleria de Cultura, Educació i Ciència per la qual es convoca concurs públic per a la concessió d'ajudes a la realització d'actuacions arqueològiques i paleontològiques ordinàries a la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3475

Data del DOGV
:   16-04-1999

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   1999/3304


Data del document
:   30-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * arqueologia
    * suport econòmic
    * ciències de la terra

ORDRE de 30 de març 1999, de la Conselleria de Cultura, Educació i Ciència per la qual es convoca concurs públic per a la concessió d'ajudes a la realització d'actuacions arqueològiques i paleontològiques ordinàries a la Comunitat Valenciana. [1999/M3304]
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, establix en el seu article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic, sense perjuí del que disposa el número 28 de l'apartat 1, de l'article 149 de la Constitució Espanyola. Estes funcions van ser assignades a la Conselleria de Cultura, Educació i Ciència, pel Decret 4/1997, de 26 de febrer, del president de la Generalitat Valenciana, pel qual s'assignen competències a la Presidència i a les conselleries.
  
D'altra banda, en exercici de la competència en esta matèria, s'ha promulgat la Llei 4/1998, d'11 de juny, de la Generalitat Valenciana, del Patrimoni Cultural Valencià, que conté el marc legal de protecció d'este patrimoni.
  
Com a resposta a la riquesa arqueològica de la nostra Comunitat, així com a la tradició investigadora en este àmbit i amb el fi d'obtindre òptims resultats en el coneixement i la conservació del patrimoni arqueològic, fent ús de les facultats conferides per l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
 Es convoca concurs públic per a la concessió d'ajudes per a la realització d'activitats arqueològiques i paleontològiques ordinàries i s'aproven les bases i el model d'instància pel qual es regix esta convocatòria, que figuren com a annexos I i II a la present ordre.
  
Segon
  
 Estes ajudes seran finançades a càrrec de la línia 412 del programa 458.10 del pressupost de la Generalitat Valenciana per a 1999, per una quantia màxima de 42.626.778 de pessetes.
  
DISPOSICIONS FINALS
  
Primera
  
Es delega en la directora general de Patrimoni Artístic la facultat de resoldre la concessió d'estes ajudes i de dictar les resolucions necessàries per al desenrotllament i l'execució de la present ordre.
  
Segona
  
 La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
 Contra la present ordre, que posa fi a la via administrativa, l'interessat podrà interposar recurs conteciós administratiu davant el Tribunal Superior de Justícia de la Comunitat Valenciana en el termini de dos mesos o 10 dies, si s'opta per seguir el procediment per a la protecció dels drets fonamentals de la persona, comptats tots dos des de l'endemà del dia de la notificació (o publicació, si és el cas). Tot això de conformitat amb els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contencioso Administrativa.
  
València, 30 de març de 1999
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases del concurs públic per a la concessió d'ajudes per a la realització d'activitats arqueològiques i paleontològiques ordinàries a la comunitat valenciana.
  
Primera. Objecte
  
L'objecte d'estes ajudes és finançar les activitats arqueològiques i paleontològiques ordinàries de la Comunitat Valenciana propostes per institucions i investigadors. Les activitats que podran ser objecte d'ajuda són les excavacions i prospeccions arqueològiques, les excavacions i prospeccions arqueològiques subaquàtiques i les excavacions i prospeccions paleontològiques.
  
Segona. Participants
  
 Poden optar a estes ajudes:
  
a) Les institucions científiques dedicades a la investigació arqueològica o paleontològica reconegudes a tals efectes per la Direcció General de Patrimoni Artístic que no gaudisquen d'ajudes finançades a càrrec del mateix programa del pressupost de la Generalitat Valenciana per a 1999.
  
b) Les persones físiques, amb titulació adequada, que compten amb el suport científic d'alguna de les institucions mencionades en l'apartat anterior i que haurà d'acreditar-se per escrit, fent constar les característiques d'este suport.
  
Tercera. Formalització de sol·licituds
  
1. Les sol·licituds, que es formularan segons el model que figura en l'annex II, es dirigiran a la Conselleria de Cultura, Educació i Ciència, Direcció General de Patrimoni Artístic.
  
2. Les sol·licituds hauran de presentar-se en el Registre General d'esta conselleria, a les direccions territorials de Cultura i Educació o a través dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini per a la presentació de sol·licituds serà de 20 dies hàbils comptats a partir de l'endemà de la publicació d'esta ordre en el Diari Oficial de la Generalitat Valenciana. Si el termini finalitzara en dia inhàbil en l'àmbit de la Generalitat Valenciana, així com en dissabte, s'entendrà prorrogat fins al primer dia hàbil següent.
  
4. De conformitat amb allò que s'ha disposat en l'article 71.1 de la Llei de Règim Jurídic de les Administracions Públiques i del Procediment Administratiu Comú, si la sol·licitud no inclou totes les dades exigides o faltara documentació acreditativa, s'instarà l'interessat perquè, en el termini de 10 dies, esmene estos defectes, amb l'advertència que en cas contrari es tindrà per desistida la seua petició, prèvia resolució.
  
Quarta. Criteris de prioritat
  
 Les ajudes es concediran d'acord amb els criteris següents:
  
 a) Valor científic.
  
 b) Aportació innovadora al coneixement científic.
  
 c) Possible rendibilitat i difusió social.
  
Quinta. Resolució d'esta convocatòria
  
1. Per a la valoració i selecció de les sol·licituds es constituirà una comissió avaluadora formada pel cap del Servei de Patrimoni Arqueològic, Etnològic i Històric. Formaran part d'esta comissió com a vocals els tècnics del Servei de Patrimoni Arqueològic, Etnològic i Històric i els arqueòlegs inspectors territorials de les direccions territorials de Cultura i Educació. Actuarà com a president el cap del Servei de Patrimoni Arqueològic, Etnològic i Històric, i com a secretari, un tècnic del Servei de Patrimoni Arqueològic, Etnològic i Històric.
  
2. La comissió avaluadora elevarà proposta a la directora general de Patrimoni Artístic, qui resoldrà per delegació del conseller de Cultura, Educació i Ciència. La resolució serà publicada en el Diari Oficial de la Generalitat Valenciana.
  
3. La no-resolució en el termini previst per a resoldre, que serà de tres mesos, produirà efectes jurídics desestimatoris.
  
Sexta. Modificació de la resolució de concessió
  
Tota alteració de les condicions tingudes en compte per a la concessió de l'ajuda, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les ajudes en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a desenrotllar pel beneficiari.
  
Setena. Obligacions dels beneficiaris
  
1. Tots els beneficiaris d'estes ajudes queden obligats a:
  
a) Realitzar l'activitat que fonamenta la concessió, així com a complir les obligacions previstes en la Llei 4/1998, d'11 de juny, de la Generalitat Valenciana, del Patrimoni Cultural Valencià, i en l'Ordre de 31 de juliol de 1987, de la Conselleria de Cultura, Educació i Ciència, per la qual es regula la realització d'activitats arqueològiques a la Comunitat Valenciana.
  
b) Acreditar davant de la Conselleria de Cultura, Educació i Ciència la realització de l'activitat, així com el compliment dels requisits i les condicions que determinen la concessió de l'ajuda.
  
c) Sotmetre's a les actuacions de control financer que corresponen a la Intervenció General, en relació amb l'ajuda concedida.
  
d) Comunicar a la Conselleria de Cultura, Educació i Ciència l'obtenció d'ajudes per a la mateixa finalitat, procedents de qualssevol administracions o ens públics.
  
e) Acreditar que es troben al corrent de les seues obligacions tributàries i davant de la Seguretat Social referida al moment en què finalitze el termini de presentació de sol·licituds, en els termes previstos en l'Ordre de 30 de maig de 1996, de la Conselleria d'Economia i Hisenda (DOG Vnúm. 2.775 de 21.06.1996).
  
2. Els beneficiaris hauran de presentar abans del 31 d'octubre de 1999 els justificants de despeses realitzades per a portar a terme l'activitat per un import igual o superior al de la quantia de l'ajuda concedida. La falta de justificació de les despeses en el termini establit o fora d'este determinarà la pèrdua del dret al cobrament de l'ajuda concedida.
  
 La realització de l'activitat s'acreditarà per mitjà de la presentació, abans del 31 d'octubre de 1999, de l'informe preliminar a què fa referència l'article 15 de l'Ordre de 31 de juliol de 1987.
  
Octava. Pagament de les ajudes
  
1. El pagament de l'ajuda concedida es farà efectiu després de l'aportació per part del seu beneficiari de la documentació a què es referix la base setena, apartat 2.
  
2. Sense perjuí de l'obligació d'aportar els justificants de les despeses realitzades, els beneficiaris de les ajudes podran sol·licitar una bestreta de 40% de l'import de les despeses després de la presentació prèvia d'un aval per la dita quantitat, que serà tornat als interessats una vegada hagen justificat despeses per import igual o superior a la dita bestreta, llevat que se sol·licite el lliurament d'una nova bestreta del 20% de l'import de l'ajuda a què quedarà afectat este aval fins a la justificació d'esta quantitat.
  
Novena. Reintegrament de quantitats percebudes
  
Procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els següents casos:
  
a) Incompliment de l'obligació de justificació.
  
b) Obtindre l'ajuda sense reunir les condicions requerides per a això.
  
c) Incompliment de la finalitat per a la quals l'ajuda va ser concedida.
  
d) Incompliment de les obligacions imposades als beneficiaris amb motiu de la concessió de l'ajuda.
  
Igualment, en el supòsit contemplat en el paràgraf segon de la base sexta, quan l'ajuda principal siga de la Generalitat Valenciana procedirà fer el reintegrament de l'excés obtingut sobre el cost de l'activitat desenrotllada.
  
ANNEX II
  
Model de sol·licitud d'ajuda per a la realització d'activitats arqueològiques o paleontològiques ordinàries.
  
1. Dades del sol·licitant.
  
Primer cognom ... Segon cognom ... Nom ...
  
Número d'identificació fiscal ... Domicili ...
  
Codi postal ... Província ... Telèfon ...
  
Assenyale si actua en nom propi o en representació d'una persona jurídica:
  
- En nom propi ...
  
- En representació de ....
  
2. Dades bancàries.
  
3. Activitat. Assenyale l'activitat sol·licitada.
  
3.1. Excavació arqueològica.
  
3.2. Prospecció arqueològica.
  
3.3. Excavació arqueològica subaquàtica.
  
3.4. Prospecció arqueològica subaquàtica.
  
3.5. Excavació paleontològica.
  
3.6. Prospecció paleontològica.
  
4. Dades de l'entitat a què es troba vinculat el projecte o, en el cas de persones físiques, de l'entitat que dóna suport al sol·licitant:
  
Nom de l'entitat ...
  
Domicili ... Població ...
  
Província ... Telèfon ...
  
Responsable o director d'aquesta ...
  
5. Dades del jaciment.
  
Nom del projecte ...
  
Terme municipal ...
  
Comarca ...
  
Adscripció cultural ...
  
Nombre de campanyes realitzades ....
  
6. Pressupost total de l'activitat segons conceptes.
  
7. Altres ajudes concedides destinades a este projecte d'investigació.
  
SOL·LICITE, segons la normativa vigent, participar en el concurs públic per a la concessió d'ajudes per a la realització d'activitats arqueològiques o paleontològiques ordinàries.